## Odluka o visini posebne takse koja se naplaćuje za postavljanje automata za igre na sreću s jednostrukim ulogom i automata za zabavne igre u ugostiteljskim objektima

### NN 71/1992 (28.10.1992.), Odluka o visini posebne takse koja se naplaćuje za postavljanje automata za igre na sreću s jednostrukim ulogom i automata za zabavne igre u ugostiteljskim objektima

# VLADA REPUBLIKE HRVATSKE

Na temelju članka 41. Zakona o igrama na sreću i zabavnim igrama ("Narodne
novine", br. 61/91 i 40/92), Vlada Republike Hrvatske na sjednici
održanoj 27. listopada 1992. godine donijela je

## ODLUKU

### o visini posebne takse koja se naplaćuje za postavljanje automata za igre na sreću s jednostrukim ulogom i automata za zabavne igre u ugostiteljskim objektima

I.

Za postavljanje automata za igre na sreću s jednostrukim ulogom i automata
za zabavu u ugostiteljskim objektima naplaćuje se posebna taksa u sljedečim
iznosima:

a) za automate za igre na sreću s jednostrukim ulogom koji omogućavaju
dobitak 300 puta veći od vrijednosti uloga koji služi za stavljanje u pogon
automata - po svakom automatu 500.000 hrvatskih dinara,

b) za automate za zabavne igre - po svakom automatu 250.000 hrvatskih
dinara,

c) za mehanićke aparate za zabavne igre - po svakom automatu 125.000
hrvatskih dinara.

Iznos u hrvatskim dinarima iz stavka 1. ove točke, općinska uprava društvenih
prihoda revalorizira indeksom promjene vrijednosti hrvatskog dinara prema
njemačkoj marki (DEM) po srednjem tečaju Narodne banke Hrvatske na dan
izdavanja odobrenja.

II.

Posebna taksa iz točke I. ove odluke naplaćuje se prije izdavanja odobrenja
za postavljanje automata za igre na sreću s jednostrukim ulogom i automata
za zabavne igre u ugostiteljskim objektima, u korist proračuna općine na
čijem se području postavljaju automati.

III.

Bez dokaza o plaćenoj posebnoj taksi iz točke I. ove odluke općinski
organ uprave nadležan za poslove financija ne može plombirati brojćanike
automata za igre na sreću i zabavne igre.

Prilikom plombiranja brojčanika automata za igre na sreću i zabavne
igre, vlasnik automata dužan je na vidljivom mjestu nalijepiti kontrolnu
karticu kao dokaz da je plombiranje obavljeno i naplaćena posebna taksa.

Kontrolna kartica sadrži oznaku mjeseca i godine u kojoj je plombiranje
automata obavljeno i mora biti ovjerena pečatom uprave prihoda općine na
čijem se području postavljaju automati.

IV.

Ako općinski organ uprave nadležan za poslove financija ne plombira
brojčanike automata za igre na sreću i zabavne igre, podnositelj zahtjeva
ima pravo na povrat plaćene posebne takse.

Rješenje o povratu posebne takse donosi po službenoj dužnosti nadležni
organ uprave općine u korist čijeg je proračuna uplaćena taksa iz točke
I. ove odluke.

V.

Danom stupanja na snagu ove Odluke prestaje važiti Odluka o visini posebne
takse koja se naplaćuje za postavljanje automata za igre na sreću s jednostrukim
ulogom i automata za zabavne igre u ugostiteljskim objektima ("Narodne
novine", broj 12/92).

VI.

Ova odluka stupa na snagu danom objave u "Narodnim novinama".

Klasa: 412-01/92-01/03

Urbroj: 5030114-92-1

Zagreb, 27. listopada 1992.

Potpredsjednik

**Ivan Milas, v. r.**

Odluka, NN 71/1992-1899
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)